હેન્ડિક્રાફ્ટ હેઠળ કઈ ચીજવસ્તુઓ આવશે તે વિશે અસ્પષ્ટતા હોવાને પગલે 18મી જાન્યુઆરીના રોજ મળનારી જીએસટી કાઉન્સિલની બેઠકમાં હેન્ડિક્રાફ્ટની ચીજવસ્તુઓની નવી વ્યાખ્યા નક્કી કરાશે તેવી ધારણા છે. દેશમાં હેન્ડિક્રાફ્ટનાં ઉત્પાદનોની નિકાસ વધવાની સંભાવનાને કારણે જીએસટી લાગુ કરવા માટે કઈ ચીજવસ્તુઓને હેન્ડિક્રાફ્ટ હેઠળ ગણવી એ વિશે ઘણા વાદ-વિવાદ થઈ રહ્યા છે. અગાઉ કાઉન્સિલે રચેલી કમિટીએ હેન્ડિક્રાફ્ટની ચીજવસ્તુઓના જોબવર્ક ઉપર જીએસટીનો દર ઘટાડીને પાંચ ટકા કરવાની દરખાસ્ત મૂકી હતી. પરંતુ તેના પગલે હેન્ડિક્રાફ્ટ હેઠળ કઈ ચીજવસ્તુઓને ગણવી એવી નવી મૂંઝવણ સર્જાઈ હતી.